הח"כ מהליכוד כמעט לא נוכח במשכן, השתתף בדיון אחד בוועדות ולא עשה שימוש בכלים פרלמנטריים חשובים כמו שאילתות והצעות לסדר • אחרי שיולי אדלשטיין, שגם הוא כמעט לא פעיל בבית המחוקקים, ניצל פרצה בחוק כדי לקבל עוזר רביעי, החלטנו לעקוב מקרוב - מצעד הח"כים הנעלמים
ח"כ ישראל כ"ץ רואה את עצמו כמועמד לראשות הליכוד? בואו נבדוק מה הוא עשה בזמן שישב בשבעת החודשים האחרונים בכנסת. מבדיקת "שקוף" עולה שגם כ"ץ, כמו יואב גלנט ויולי אדלשטיין, שביקש (וקיבל) לאחרונה עוזר נוסף, הוא "דחליל כנסת". כלומר, ח"כ שרשום על הנייר, המשכורת שלו נכנסת כל חודש, אבל אין לו כמעט עשייה פרלמנטרית. וזה עולה לנו המון. בעבר, כשציינו שח"כ "עולה לנו" כ-100 אלף שקלים, הערכנו בחסר את עלותו של חבר כנסת. השמטנו את תקציב הקשר עם הבוחר ואת תקורות הכנסת, שהן עלויות נוספות כגון ייעוץ משפטי שמקבל ח"כ מהכנסת. עלות ההעסקה החודשית האמיתית של ח"כ היא גבוהה יותר ועומדת, לפי מרכז המחקר והמידע של הכנסת, על 140 אלף שקלים מדי חודש. אז מה עשה בשבילכם ישראל כ"ץ מאז שחזר לכנסת בחודש יוני 2021? ממש לא הרבה: כל הטוב הזה מאז יוני ועד היום עלה לנו כמיליון שקלים. זה היקף פעילות שחברים אחרים למפלגתו של כ"ץ, כמו שלמה קרעי ואופיר כץ, מספיקים לכסות לפני השעה 10 בבוקר של יום אחד. אז עבודה פרלמנטרית – אין. בהיעדר יומנו של חבר הכנסת, בדקנו מה עשה ועם מי נפגש כ"ץ בשבועיים האחרונים, דרך הרשתות החברתיות. ב-15 בינואר הוא הופיע בפגוש את העיתונות, ב-16 בינואר הוא ביקר במסעדה וצילם אותה ריקה וב-5 בינואר הוא דיווח על כך שהיה בהצבעה על חוק החשמל. התופעה הזו של דחלילי כנסת קיימת בכל כנסת, אבל בדרך כלל מדובר בתופעה שולית. גם הפעם היא שולית כשמסתכלים על כל חברי הכנסת, אבל נראית כמרכזית במפלגת הליכוד, ובעיקר בעשירייה הראשונה. וגם אם חלקים אחרים באופוזיציה מחרימים את הוועדות באופן רשמי ולא רשומים בהן, הם לא מוותרים על חובתם הציבורית להשמיע את קולם בדיוני התקציב והחקיקה. מלשכתו של ח"כ ישראל כ"ץ לא נמסרה תגובה. 